
EUROPOS PARLAMENTO TEISĖKŪROS REZOLIUCIJOS PROJEKTAS
dėl pasiūlymo dėl Tarybos sprendimo dėl Europos bendrijos ir Žaliojo Kyšulio Respublikos žvejybos partnerystės susitarimo įgyvendinimo protokolo (2024–2029 m.) sudarymo Europos Sąjungos vardu projekto
(11267/2024 – C10‑0087/2024 – 2024/0133(NLE))
(Pritarimo procedūra)
Europos Parlamentas,
–	atsižvelgdamas į Tarybos sprendimo projektą (11267/2024),
–	atsižvelgdamas į Tarybos projektą (11026/2024),
–	atsižvelgdamas į prašymą dėl pritarimo, kurį Taryba pateikė pagal Sutarties dėl Europos Sąjungos veikimo 43 straipsnio 2 dalį, 218 straipsnio 6 dalies antros pastraipos a punkto v papunktį ir 218 straipsnio 7 dalį (C10‑0087/2024),
–	atsižvelgdamas į Biudžeto komiteto atliktą biudžetinį vertinimą,
–	atsižvelgdamas į Darbo tvarkos taisyklių 107 straipsnio 1 ir 4 dalis ir 117 straipsnio 7 dalį,
–	atsižvelgdamas į Vystymosi komiteto nuomonę,
–	atsižvelgdamas į Žuvininkystės komiteto rekomendaciją (A10‑0000/2024),
1.	pritaria susitarimo sudarymui;
2.	paveda Pirmininkei perduoti šią poziciją Tarybai ir Komisijai bei valstybių narių ir Žaliojo Kyšulio Respublikos vyriausybėms ir parlamentams.

Pagal Europos bendrijos ir Žaliojo Kyšulio Respublikos žvejybos partnerystės susitarimą (ŽPS) 56 ES laivams suteikiamos tunų ir jiems giminingų rūšių žuvų žvejybos Žaliojo Kyšulio vandenyse galimybės.
Naujasis susitarimas apima penkerių metų laikotarpį, pagal jį ES laivams bus suteikta galimybė Žaliojo Kyšulio vandenyse sužvejoti 7 000 tonų tunų ir tunams giminingų rūšių žuvų. Mainais ES mokės Žaliajam Kyšuliui 780 000 EUR metinį finansinį įnašą (3 900 000 EUR per visą protokolo galiojimo laikotarpį), iš kurio 350 000 EUR bus susiję su 7 000 tonų orientaciniu kiekiu, o 430 000 EUR bus skirti Žaliojo Kyšulio žuvininkystės sektoriaus politikos plėtrai remti.
Pranešėjas pabrėžia Žaliojo Kyšulio, kaip svarbaus veikėjo Atlanto vandenyne, strateginę svarbą ir primena, kad ES ir Žaliasis Kyšulys daugiau kaip keturis dešimtmečius palaiko pagarba ir politiniu dialogu grindžiamus bendradarbiavimo santykius. Šiuo metu Žaliasis Kyšulys ir ES vadovaujasi bendromis vertybėmis, tokiomis kaip demokratija, pagarba žmogaus teisėms ir teisinei valstybei ir daugiašališkumo skatinimas. Be to, Žaliasis Kyšulys yra regioninės grupės, vadinamos Makaronezija, dalis. Grupei priklauso Azorų salos, Madeira, Kanarų salos ir Žaliasis Kyšulys. Besivystant santykiams šiose srityse 2007 m. buvo sukurta ES ir Žaliojo Kyšulio specialioji partnerystė, ji ir toliau vystosi.
Pranešėjas pabrėžia ES ir Žaliojo Kyšulio tausios žvejybos partnerystės susitarimo svarbą ES laivynui, žvejojančiam tunus ir giminingų rūšių žuvis Atlanto vandenyne. Žvejyba vykdoma laikantis griežtų ES žuvininkystės valdymo, išteklių išsaugojimo ir aplinkos tvarumo kriterijų, kartu griežtai paisant žmogaus teisių ir prisidedant prie vietos socialinio ir ekonominio vystymosi.
Pranešėjas mano, kad tai yra subalansuotas susitarimas, pagal kurį atlygis už žvejybos galimybes yra mažesnis nei ES įnašas Žaliojo Kyšulio žuvininkystės sektoriaus plėtrai remti. Šiame protokole ypač daug dėmesio skiriama deramų žvejybos veiklos darbo sąlygų skatinimui, mokslinių pajėgumų stiprinimui, jūros aplinkos ir saugomų jūrų teritorijų stebėjimui ir valdymui. Juo skatinamas tausus žuvininkystės valdymas, žuvininkystės kontrolė ir kova su neteisėta, nedeklaruojama ir nereglamentuojama (NNN) žvejyba. Į jį taip pat įtrauktos naujos nuostatos, kuriomis siekiama gerinti laivų stebėseną ir žvejybos leidimų valdymą bei sugriežtinti ryklių išteklių valdymo priemones. Protokolu reaguojama į Žaliojo Kyšulio norą stiprinti savo žvejybos sektoriaus industrializaciją ir konkurencingumą. 
Vadovaujantis Sutarties dėl ES veikimo (SESV) 218 straipsnio 6 dalimi, tam, kad Taryba galėtų priimti sprendimą sudaryti minėtą susitarimą, turi būti gautas Europos Parlamento pritarimas.
Atsižvelgdamas į tai, kas išdėstyta pirmiau, pranešėjas rekomenduoja Parlamentui pritarti susitarimo sudarymui.

